Lamsboud op die ketelbraai en ‘koekstruif’-lagieslaai | Netwerk24
Lamsboud op die ketelbraai en ‘koekstruif’-lagieslaai
Deur Trish Goosen 24 Desember 2018 06:01
Sappige gebraaide lamsboud.Foto:
Hier aan die sonnige Weskus ruil gesinne maklik ’n swaar tradisionele Kersete vir ’n piekniek in die natuur. Vir my is Kersfees gewis ’n buitelug-affêre. Kinders plas in die water, ek ruik sonbrandmiddel en braaivleis, ons drink vonkelwyn en vrolike stemme gons op ’n soel somerstoep.
My verkose resep vir ons lesers is daarom lamsboud vir die ketelbraai en ’n heerlike vars lagieslaai, wat my aan ’n Kersfees-koekstruif herinner.
Bestanddele vir die lam
1,5 tot 2 kg lamsboud. Vra jou slagter om die vleis oop te sny sodat jy twee dele het wat jy plat op die braairooster kan sit (sien foto).
2 porsies spesiale speserymengsel (sien onder)
1 teelepel uievlokkies (jy kan ook vars uie gebruik)
2 eetlepels droë roosblare (nie noodsaaklik nie)
2 eetlepels brandrissievlokkies (los uit as jy nie van gekruide kosse hou nie)
3 eetlepels vars pietersielie, fyn gekap (noodsaaklik)
2 eetlepels pynappel asook geroosterde en gemaalde neute van jou keuse. Makadamia- of kasjoeneute werk goed.
Voorbereiding van lam
Meng al die bestanddele van die speserymengsel in ’n bak. Dit kan selfs tot twee weke voor Kersfees gemaak word en hou goed in ’n lugdigte houer.
Marineer die lam oornag of vir minstens vier uur.
Borsel jou ketelbraai se rooster met olie. Braai die lam oor medium kole vir 30 tot 40 minute, afhangende van jou voorkeur. Verwyder en laat die vleis vir 10 minute rus. Sny en sit voor.
Bestanddele vir die slaai
1 kropslaai, in stukkies gebreek
Fyn gerasperde rou uie na smaak
Spek gebraai en in blokkies gesny
Omtrent ses hardgekookte eiers, gesny
500 g gevriesde ertjies
Voorbereiding van die slaai
Pak al die bestanddele in dieselfde volgorde in ’n glasbak. Moenie meng nie – ’n mens wil juis die mooi lagies sien wat aan ’n Kersfees-koekstruif herinner.
Skep die mayonnaise oor sodat dit die slaai bedek.
Strooi gerasperde kaas oor.
Slaai moet verkieslik ’n paar uur voor die Kersete gemaak word.
Ouers en 2 kinders in Stellenbosch in Uber gekaap